РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/265-14

21. октобар 2014. године

Б е о г р а д

**З А П И С Н И К**

**СА ДЕВЕТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 15. СЕПТЕМБРА 2014. ГОДИНЕ**

 Седница је почела у 12 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Злата Ђерић, Сузана Шарац, Владица Димитров, Стефана Миладиновић, Аида Ћоровић, Вера Пауновић и Олена Папуга, чланови Одбора.

 Седници нису присуствовали чланови Одбора: Миланка Јевтовић Вукојичић, Слободан Перић, Дубравка Филиповски, Љибушка Лакатош, Биљана Хасановић Кораћ, Елвира Ковач и Сулејман Угљанин.

 Седници је присуствовао Енис Имамовић, народни посланик.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

 1. Образовање радних група;

 2. Разно.

 Чланови Одбора су једногласно ПРИХВАТИЛИ предложени Дневни ред.

 Пре преласка на рад по утврђеном Дневном реду, председник Одбора је ставио на гласање записник са четврте и пете седнице Одбора.

 Одбор је једногласно УСВОЈИО записнике са четврте и пете седнице Одбора.

 **ПРВА ТАЧКА**: Образовање радних група

 Председник Одбора је посетио да је Одбор на претходној седици разматрао питање образовања радних група, да су се чланови Одбора у складу са договором пријавили служби поводом свог учешћа у појединим радим групама и да ће у складу са тим, у Одбору бити формиране следеће радне групе:

1. Радна група за људска права и слободе и права детета, у следећем саставу:

 Председавајући:

Злата Ђерић

Чланови:

* Eлвира Ковач
* Миланка Јевтовић Вукојичић
* Аида Ћоровић
* Сузана Шарац

2. Радна група за права националних мањина, у следећем саставу:

 Председавајући:

Олена Папуга

 Чланови:

* Eлвира Ковач
* Љибушка Лакатош
* Владица Димитров

3. Радна група за заштиту слободе вероисповести и положај цркава и верских заједница, у следећем саставу:

 Председавајући:

Љиљана Малушић

 Члан:

 Сузана Шарац

4. Радна група за равноправност (родну једнакост) полова, у следећем саставу:

 Председавајући:

Стефана Миладиновић

Чланови:

 - Вера Пауновић

 - Дубравка Филиповски

5. Радна група за иницијативе, петиције, представке и предлоге (у даљем тексту: Радна група), у следећем саставу:

 Председавајући:

 Мехо Омеровић

 Чланови:

* Вера Пауновић
* Владица Димитров

 У току седнице, а након што је утврђен Дневни ред, председнику Одора је достављен допис Посланичке групе СДА Санџака-ПДД који садржи Предлог закључка Одбора за људска и мањинска права и равноправност полова у вези са изборима за националне савете националних мањина, као и захтев да се овај предлог стави на Дневни ред Девете седнице Одбора. Председник Одобра је констатовао да је допис ове посланичке групе стигао након утврђивања Дневног реда Девете седнице Одбора, па је зато предложио да се на наредној седници Одбора, која ће бити ускоро, овај Предлог закључка уврсти у Дневни ред. С обзиром да је испред предлагача на седници био пристуан Енис Имамовић, позвао га је да уколико жели да се у вези достављеног Предлога закључка обрати члановима Одбора.

 **Енис Имамовић** је истакао да се ради о Предлогу закључка који су као мањинска посланичка група поднели, а тиче се организовања предстојећих избора за националне савете националних мањина који треба да отклоне одређене недостатке који постоје у Закону о националним саветима и који су се накнадно нашли у Правилнику за организовање избора за националне савета.

 **Мехо Омеровић** је појаснио да је поменути захтев заведен тек у 11.50 часова те да ће се на следећој седници расправљати о овом предлогу, кад добију материјал сви чланови Одбора.

 **Енис Имамовић** је истакао да у Предлогу закључка стоји да органи за спровођење избора, тачније РИК и бирачки одбори, на овим изборима раде у сталном и проширеном саставу. Према постојећем Правилнику је одређено да раде само у сталном саставу, при том да изборне листе немају право да именују своје посматраче на бирачким местима. Предложили су такође да чланове органа за спровођење избора у проширеном саставу именује РИК, а на предлог подносилаца изборне листе. То је пракса која постоји и приликом избора за народне посланике чиме би се у великој мери отклонио недостатак који угрожава транспарентност, демократичност, а може се рећи и регуларност ових избора. Такође, предлажу да се Упутство за спровођење непосредних избора, Роковник и Правилник о раду ускладе са тачкама које је нагласио. Предложили су да се приликом обрађивања података који се тичу посебног бирачког списка узимају управо подаци из посебног бирачког списка, а не као што је то до сада било, да се користе подаци из пописа становништва. Такође, да се на званичној интернет презентацији обезбеде технички услови да сваки бирач који је уписан у посебан бирачки списак, који се воде за припаднике националних мањина, може проверити да ли је уписан у посебан бирачки списак и да ли има право гласа и у којој јединици локалне самоуправе и на ком месту он може остварити то своје право. На претходним изборима за националне савете националних мањина постојао је проблем што се огроман број грађана јавио са примедбом на сам дан избора, тачније нису знали на ком месту могу да гласају. Тражили су да се изврше одговарајуће промене у посебним бирачким списковима, да се утврди да ли су бирачи у наведене спискове уписани према свом пребивалишту, дакле, да ли је њихово бирачко место оно које му се налази најближе месту пребивалишта. Навели су у образложењу да постоји правни основ за доношење овог закључка, да је то Закон о Народној скупштини и Пословник Народне скупштине. То је важно да би се обезбедила транспарентност, регуларност и демократичност ових избора, како би сви учесници избора имали увид и контролу у организовање спровођење ових избора и предложио је свим члановима Одбора да озбиљно размотре овај предлог јер у противном, овакав начин какав тренутно постоји и услови који тренутно владају нису прихватљиви за учешће на изборима за националне савете и истакао је, у име оних листа са којима има контакт, да оне нису спремне да учествују у изборима какве предвиђају тренутни услови.

 **Председник Обора** је истакао да ће у сваком случају, на следећу седницу позвати представнике Министарства државне управе и локалне самоуправе, као и представнике РИК. Због политичке коректности дао је реч колеги Енису Имамовићу иако то није на Дневном реду. Напоменуо је да ће чланови Одбора добити у току дана овај предлог везано за поменути закључак, тако да ће се о томе расправљати на наредној седници.

 **ДРУГА ТАЧКА– Разно**

 Настављајући под тачком Разно, **председник Одбора** је упознао чланове Одбора са неколико значајних активности које очекују Одбор у наредном периоду. Једна се односи на поменуте изборе за националне савете где ће Одбор настојати да се укључи. Указао је на недавне разговоре са представницима Мисије ОЕБС-а, те потребу да се види на који начин и како би Одбор могао да се укључи, наравно по афинитетима и жељама чланова Одбора у зависности из ког региона долазе и којој националној мањини припадају. Верује да би представници Одбора могли на тај начин, макар у том дану, да се нађу у неком граду где се одвијају избори и укажу на, не само заинтересованост, него и одговоран однос и поштовање.

 Упознао је чланове да су заказани разговори са председником Одбора за правосуђе и председницом Одбора за спољне послове као и разговори са представницима Директората за саветовање СЕ. Теме су антидискриминациона политика, сузбијање нетолеранције, хомофобије у деловима друштва, одржавање параде, као и напредак у борби против корупције

 Подсетио је да је планирана радионица у оквиру Твининг пројекта са Парламентом Грчке, као и да је до сада пријављена само Вера Пауновић.

 За 23. септембар је планирана седница Одбора у форми округлог стола о правима ЛГБТ особа, све у недељи коју они организују, а у циљу припреме Параде поноса која ће се одржати 28.септембра.

 Планирано је за 25. и 26. септембра са Мисијом ОЕБС у Србији и у сарадњи са невладином организацијом ЈУКОМ одржи семинар за чланове Одбора како би се ближе упознали са активностима Народне скупштине и Одбора на промовисању заштите људских права. Биће представљени постојећи механизми, рад независних државних тела и невладиног сектора.

 Такође 30. септембра и 1. октобра у Скопљу у организацији UN Women и UNDP канцеларије одржаће се регионална радионица у борби против породичног насиља и насиља према женама. Организатор је истакао значај учествовања наше делегације због чињенице да смо ми ратификовали Истанбулску конвенцију.

 Дана 13-14. октобра предвиђен је састанак председника одбора за основна права који ће се одржати у Риму у оквиру председавања Италије ЕУ. Разматраће се питања миграција, азила и људских права.

 Упознао је чланове са неформалном најавом да ће Закон о узбуњивачима ускоро бити у скупштинској процедури. Без обзира што је Одбор за правосуђе матични одбор, због актуелности и значаја теме, истакао је да би требало заказати седницу на којој ће и Одбор за људска и мањинска права и равноправност полова разматрати овај предлог закона, као заинтересован одбор, јер ту има елемената људских права.

 Председник Одбора је поменуо разговоре са Одбором за спољне послове везано за отварање поглавља 23,24,25 која имају везе са људским правима, правном државом, слободама, те да ће Одбор имати пуно активности.

 Како није више било пријављених за дискусију, председник је закључио седницу.

 Седница је закључена у 12.20 часова.

 **СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**